b'\n_START_ARTICLE_\nMuseu del Ferrocarril a M\xc3\xb3ra la Nova\n_START_SECTION_\nPremis\n_START_PARAGRAPH_\nPremi Bonaplata 2015  per la recuperaci\xc3\xb3 i rehabilitaci\xc3\xb3 integral dels cotxes de viatgers de tercera classe, CC-6029 i CC-6043 de RENFE._NEWLINE_Premi Bonaplata 2018 per la valoraci\xc3\xb3 del Patrimoni Industrial T\xc3\xa8cnic i Cient\xc3\xadfic per la restauraci\xc3\xb3 Vag\xc3\xb3 cisterna PRfv52045 de CAMPSA.\n_START_SECTION_\nHist\xc3\xb2ria\n_START_PARAGRAPH_\nTot va comen\xc3\xa7ar al 2001 quan Jordi Sasplugas, aficionat al m\xc3\xb3n del ferrocarril, descobreix a l\'estaci\xc3\xb3 de  M\xc3\xb3ra la Nova hi havia un cotxe de viatgers abandonat i molt antic, despr\xc3\xa9s d\'investigar va descobrir que era una pe\xc3\xa7a \xc3\xbanica que datava de l\'any 1931. Despr\xc3\xa9s de notificar-ho al cap d\'estaci\xc3\xb3 i a RENFE i no sab\xc3\xaden que fer-ne, va sorgir la iniciativa entre diversos ve\xc3\xafns d\'iniciar la recuperaci\xc3\xb3 d\'aquesta part del passat de M\xc3\xb3ra la Nova._NEWLINE_Sorgeix l\'Associaci\xc3\xb3 per la Preservaci\xc3\xb3 del Patrimoni Ferroviari i industrial (APPFI) de M\xc3\xb3ra la Nova que des del 2002 treballa en la redacci\xc3\xb3 d\'un projecte per posar en marxa un tren tur\xc3\xadstic amb tracci\xc3\xb3 de locomotora de vapor i d\'un museu del ferrocarril._NEWLINE_El 6 d\'octubre de l\'any 2002, per la commemoraci\xc3\xb3 dels 110 anys del tram M\xc3\xb3ra la Nova - Fai\xc3\xb3, l\'APPFI va organitzar un viatge amb un tren d\'\xc3\xa8poca per presentar el projecte._NEWLINE_El 8 de mar\xc3\xa7 de 2005 es crea la comissi\xc3\xb3 per a crear la Fundaci\xc3\xb3 per tirar endavant el projecte de l\'Associaci\xc3\xb3 per a la preservaci\xc3\xb3 del patrimoni industrial i ferroviari de M\xc3\xb3ra la Nova. Al Patronat de la Fundaci\xc3\xb3 formaran part la Conselleria de Politica Territorial i Obres P\xc3\xbabliques, la Conselleria de Cultura,la Diputaci\xc3\xb3 de tarragona, els Consells Comarcals de la Ribera d\'Ebre i del Priorat, la comarca del Bajo Arag\xc3\xb3n-Caspe, l\'Ajuntament de M\xc3\xb3ra la Nova, la Xarxa de Museus de Ci\xc3\xa8ncia i T\xc3\xa8cnica de Catalunya, la Fundaci\xc3\xb3n de los Ferrocarriles Espa\xc3\xb1oles i tamb\xc3\xa9 l\'APPFI._NEWLINE_Al desembre de 2007 es signa un conveni entre la Fundaci\xc3\xb3 per a la Preservaci\xc3\xb3 del Patrimoni Ferrovi\xc3\xa0ri i industrial de M\xc3\xb3ra la Nova, l\'Ajuntament de M\xc3\xb3ra la Nova, el Consell Comarcal de la Ribera d\'Ebre i el Consorci de dinamitzaci\xc3\xb3 tur\xc3\xadstica de les Terres de l\'Ebre per iniciar al febrer de 2008 la primera fase de les obres d\'adequaci\xc3\xb3 del Centre. Amb un pressupost de 30.000 \xe2\x82\xac per a la redacci\xc3\xb3 del projecte i de 150.000\xe2\x82\xac per a l\'execuci\xc3\xb3 material. Les obres van consistir en la rehabilitaci\xc3\xb3 de la Torre de l\'enclavament._NEWLINE_Al mateix desembre de 2007 es posa en marxa un taller d\'ocupaci\xc3\xb3, que un cop finalitzat, els seus alumnes s\'encarregaran de rehabilitar el tram de vies necessari i instal\xc2\xb7lar la placa girat\xc3\xb2ria de les locomotores._NEWLINE_Al desembre de 2008, un grup de 13 socis de l\'APPFI, compra una m\xc3\xa0quina de tren diesel de maniobres de 1960, model ME-M\xc3\x89, a RENFE, amb un cost de 7000 euros._NEWLINE_El 3 de mar\xc3\xa7 de 2010 es va instal\xc2\xb7lar el pont giratori per a les locomotores. Aquesta passarel\xc2\xb7la, de 75 tones i 23 metres de llargada, havia estat desballestada l\'any 1983. Va ser transportada des de Granada i el cost de l\'operaci\xc3\xb3 va ser de 30.000 euros._NEWLINE_El 22 de maig de 2010 el president de la Diputaci\xc3\xb3 de Tarragona, Josep Poblet, inaugurava la primera fase del Centre d\'Interpretaci\xc3\xb3 del ferrocarril, ubicat a "L\'enclavament", la torre de control de l\'estaci\xc3\xb3 de M\xc3\xb3ra la Nova des d\'on antigament es dirigien les maniobres que efectuaven els trens. La rehabilitaci\xc3\xb3 i musealitzaci\xc3\xb3 de l\'edifici de l\'enclavament va suposar una inversi\xc3\xb3 de prop de 250.000 euros. El mateix dia 22 tamb\xc3\xa9 s\'inaugura el pont giratori._NEWLINE_L\'any 2011 s\'inicien les Jornades del Museu del tren, que es celebren el 1r cap de setmana d\'octubre._NEWLINE_El 10 juny de 2012 arriben la Bonita i la Mikado, les dos locomotores de vapor emblema del museu i el 19 de juliol una m\xc3\xa0quina Automotor "Renault ABJ2"._NEWLINE_L\'11 de juliol de 2012 es signa un conveni de col\xc2\xb7laboraci\xc3\xb3 amb Ferrocarrils de la Generalitat (FGC) per a desenvolupar el Centre d\'Interpretaci\xc3\xb3, el Tren tur\xc3\xadstic i el centre de formaci\xc3\xb3 d\'oficis ferroviaris._NEWLINE_El 6 de mar\xc3\xa7 de 2013 s\'inaugurava la nova cotxera del tren tur\xc3\xadstic. L\'acte va estar presidit pel Molt Honorable president de la Generalitat de Catalunya, Artur Mas._NEWLINE_Al gener de 2014 comen\xc3\xa7a la restauraci\xc3\xb3 de la locomotora Mikado.Una locomotora de l\'any 1957 de 1970 cv. Per m\xc3\xa9s endavant quedar\xc3\xa0 la joia de la corona, la "Bonita", \xc3\xbanic exemplar d\'aquest model que es conserva. T\xc3\xa9 un motor diesel de 3000 cv i es dedica exclusivament al transport de viatgers. Es troba en un elevat estat de deteriorament amb elements que s\'han perdut, les rodes molt desgastades i alguns problemes de motor._NEWLINE__NEWLINE_Al febrer de 2015, es finalitza la rehabilitaci\xc3\xb3 dels tres vehicles i la locomotora que han de formar part del tren tur\xc3\xadstic "Lo Caspolino". La composici\xc3\xb3 la formen dos cotxes de viatgers, CC-6029 i CC-6043, de RENFE, constru\xc3\xafts a Fran\xc3\xa7a per Sant Denis l\'any 1950. Es procedeix a la rehabilitaci\xc3\xb3 integral del seu interiorisme i confort recuperant el seu aspecte original. Amb aquesta rehabilitaci\xc3\xb3 es guanya el premi Bonaplata 2015. L\'operaci\xc3\xb3 tamb\xc3\xa9 inclou la rehabilitaci\xc3\xb3 d\'un vag\xc3\xb3 de mercaderies  del tipus J2, destinat a vagor taller o de suport d\'equipaments per al tren tur\xc3\xadstic, i tamb\xc3\xa9 es finalitza la darrera fase de restauraci\xc3\xb3 de la locomotora diesel el\xc3\xa8ctrica 10836 (coneguda com a y\xc3\xa9-y\xc3\xa9). Aquesta operaci\xc3\xb3 comporta una inversi\xc3\xb3 total de 126.849,88 euros. _NEWLINE_La y\xc3\xa9-y\xc3\xa9 \xc3\xa9s una m\xc3\xa0quina del 1969 de 960 cv que va funcionar fins al 2003. Les tasques de reparaci\xc3\xb3 van afectar una bona part del motor i van durar prop de tres anys amb els treballs dels voluntaris._NEWLINE_Al juliol del 2015, la FPPFI, Fundaci\xc3\xb3 per la Preservaci\xc3\xb3 del Patrimoni Ferroviari i Industrial de M\xc3\xb3ra la Nova, realitza un viatge institucional al Regne Unit acompanyat de representants de les diferents administracions vinculades Fundaci\xc3\xb3, un assessor de la Presid\xc3\xa8ncia de la Generalitat de Catalunya, l\'alcalde de M\xc3\xb3ra la Nova, un responsable de turisme de la Diputaci\xc3\xb3 de Tarragona, un conseller comarcal de la Ribera d\'Ebre, el regidor de Promoci\xc3\xb3 Econ\xc3\xb2mica de l\'Ajuntament de Riba-roja d\'Ebre i un representant de FGC. Aquest despla\xc3\xa7ament es va realitzar per a prendre contacte amb la realitat dels ferrocarrils tur\xc3\xadstics i hist\xc3\xb2rics brit\xc3\xa0nics, on es van compartir coneixements amb directius de diverses companyies._NEWLINE_Amb l\'objectiu d\'aconseguir el finan\xc3\xa7ament d\'1.300.000 d\xe2\x80\x99euros que s\xc3\xb3n els que ens falten perqu\xc3\xa8 Lo Caspolino pugui comen\xc3\xa7ar a funcionar l\xe2\x80\x99any 2019, al febrer de 2016 s\'organitza una trobada de col\xc2\xb7laboradors, a la que assisteixen una seixantena de persones entre representants municipals i comarcals dels termes per on passa la l\xc3\xadnia R-15 del tren, des de Tarragona fins a Riba-roja, aix\xc3\xad com de la comarca del Baix Arag\xc3\xb3, a m\xc3\xa9s de representants de la Diputaci\xc3\xb3 de Tarragona; dels consells comarcals de la Ribera d\xe2\x80\x99Ebre, del Priorat, del Baix Camp i del Baix Arag\xc3\xb3; \xc2\xa0de la Cambra de Comer\xc3\xa7 de Reus i del Port de Tarragona._NEWLINE_Al febrer de 2016 tamb\xc3\xa9 se signa un conveni amb el Ministeri de Foment i la Fundaci\xc3\xb3 de Ferrocarrils Espanyols pel qual se se cedixen al museu quatre nous cotxes de viatgers perqu\xc3\xa8 formin part del tren tur\xc3\xadstic Lo Caspolino i la cessi\xc3\xb3 d\'una nova locomotora el\xc3\xa8ctrica Alstom, que circulava durant els anys 60 entre M\xc3\xb3ra la Nova i Tarragona.  Aquests arriben al juny de 2017. S\xc3\xb3n cotxes hist\xc3\xb2rics, de la s\xc3\xa9rie 6000, de compartiments de primera classe d\xe2\x80\x99un conjunt de sis que a partir de l\xe2\x80\x99any 1987 van ser transformats en cotxes de sal\xc3\xb3 \xc3\xbanic amb passad\xc3\xads central, destinats a formar trens x\xc3\xa0rter o a refor\xc3\xa7ar altres combois. Per la seva decoraci\xc3\xb3 exterior original se\xe2\x80\x99ls va con\xc3\xa8ixer com els Luckies, perqu\xc3\xa8 la manera en qu\xc3\xa8 estaven pintats recordava una coneguda marca de tabac. Posteriorment, el 1992 van ser destinats al servei de Regionals, essent decorats en blanc i taronja amb franges obliq\xc3\xbces als extrems. Tres anys m\xc3\xa9s tard es van lliurar al Museo Nacional Ferroviario, adoptant un color verd oliva amb franges grogues, i des d\xe2\x80\x99aleshores estaven en dip\xc3\xb2sit a Can Tunis. Tenen una capacitat de 56 places assegudes per cotxe._NEWLINE_Al juliol del 2016 el Departament de Territori i Sostenibilitat de la Generalitat de Catalunya fa la petici\xc3\xb3 a Ferrocarrils de la Generalitat de Catalunya (FGC) perqu\xc3\xa8 aquest organisme s\'ocupi de la promoci\xc3\xb3 comercial i de la gesti\xc3\xb3 de Lo Caspolino._NEWLINE_Al febrer de 2017 va arribar al Museu un furg\xc3\xb3 calder\xc3\xad traslladat per carretera amb un transport especial. Els furgons calder\xc3\xad es van construir per subministrar vapor a composicions de cotxes de viatgers amb un sistema de calefacci\xc3\xb3 dissenyat per a ser alimentat amb el vapor de les antigues locomotores, un cop aquestes van ser substitu\xc3\xafdes per locomotores el\xc3\xa8ctriques. Al mes de mar\xc3\xa7 d\'aquest any tamb\xc3\xa9 arriba al museu Vag\xc3\xb3 cisterna PRfv52045 provinent de les depend\xc3\xa8ncies de l\'empresa CLH al pol\xc3\xadgon industrial el Francol\xc3\xad._NEWLINE_A l\'estiu del 2017 el director general d\'Arxius, Biblioteques, Museu i Patrimoni, Sr. Jus\xc3\xa8p Boya, i el director del Museu de la T\xc3\xa8cnica i la ci\xc3\xa8ncia de Catalunya, Sr. Jaume Perarnau, presenten el Pla Estrat\xc3\xa8gic del Museu del Ferrocarril elaborat per la Universitat Rovira i Virgili. Un document que proposa una s\xc3\xa8rie de mesures per enquadrar el museu del ferrocarril dins del Museu de la Ci\xc3\xa8ncia i la T\xc3\xa8cnica de Catalunya. _NEWLINE_Per popularitzar el museu, l\'any 2017, es canvia el format de "Dies del museu" i passa a organitzar-se la primera Festa del Ferrocarril, amb diverses activitats al voltant del ferrocarril i tamb\xc3\xa9 per primer cop visites teatralitzades a c\xc3\xa0rrec del grup local de teatre "L\'estaci\xc3\xb3"._NEWLINE_El 15 d\'octubre de 2017 es reben dues noves locomotores Alstom de principis dels anys 50. Les locomotores provenien de Madrid Fuencarral i tenen un alt valor hist\xc3\xb2ric, ja que van ser les primeres el\xc3\xa8ctriques que van modernitzar la xarxa ferrovi\xc3\xa0ria despr\xc3\xa9s de la Guerra Civil.  El Museu del Ferrocarril incorporava aix\xc3\xad dues locomotores noves, el\xc3\xa8ctriques, fabricades el 1952 a Fran\xc3\xa7a, anomenades \'les franceses\' pels ferroviaris de l\'\xc3\xa8poca. Aquestes m\xc3\xa0quines van prestar servei des del 1956 en el recorregut de Barcelona a M\xc3\xb3ra la Nova, on s\'acabava el tra\xc3\xa7at el\xc3\xa8ctric, i des d\'aquest punt continuaven el trajecte, cap a Madrid, amb locomotores de vapor. Aquestes locomotores van deixar de servir a principis del 1990, quan van ser retirades._NEWLINE_Al febrer del 2018 s\'enllesteixen els treballs de restauraci\xc3\xb3 del Vag\xc3\xb3 cisterna PRfv52045, fabricat per Campsa el 1957 per aconseguir una distribuci\xc3\xb3 m\xc3\xa9s eficient del combustible. La restauraci\xc3\xb3 la va dur a terme els voluntaris de l\'APPFI amb el suport econ\xc3\xb2mic del Centre de Restauraci\xc3\xb3 dels Bens Mobles de Catalunya del Departament de Cultura. La Cisterna es trobava malmesa i plena de pedres, es van buidar les pedres, es va restaurar el dip\xc3\xb2sit i la fa\xc3\xa7ana exterior, es van substituir elements degradats i es va equipar amb un fre d\'aire comprimit. Amb aquesta restauraci\xc3\xb3 el museu es guardonat amb el Premi Bonaplata per la valoraci\xc3\xb3 del Patrimoni Industrial T\xc3\xa8cnic i Cient\xc3\xadfic._NEWLINE_El 28 de maig de 2018 el museu del ferrocarril presenta un nou vag\xc3\xb3, que juntament amb la Mem\xc3\xa9, serveix per al transport de grups petits i es construeix simulant un antic vag\xc3\xb3 de carb\xc3\xb3. El viatge inaugural el fan els alumnes de 5\xc3\xa8 de l\'IE Tres d\'abril, guanyadors del concurs per batejar el nou vag\xc3\xb3 amb el nom de "El Tro"._NEWLINE_El 28 de juliol de 2018 es posa en marxa la primera edici\xc3\xb3 del Bateig ferroviari que consisteix en el lliurament d\'un carnet de ferroviari a tots els nens i nenes m\xc3\xa9s grans de 5 anys. Aquesta \xc3\xa9s una activitat acreditada amb el segell de l\'Any Europeu del Patrimoni Cultural mitjan\xc3\xa7ant la iniciativa FAITH, dedicada al patrimoni industrial._NEWLINE_Al desembre del 2018 s\'inicien les representacions de "L\'esperit de Nadal", una representaci\xc3\xb3 teatral amb la col\xc2\xb7laboraci\xc3\xb3 del grup de teatre "L\'estaci\xc3\xb3". Una aventura familiar nadalenca que inclou un petit recorregut en tren per les instal\xc2\xb7lacions del museu._NEWLINE_El 29 d\'abril de 2019 arriba una locomotora de vapor fabricada el 1886 per Marcinell et Couillet a B\xc3\xa8lgica, la 020T MZA 606, del tipus conegut com a "Cuco".'